RO Jurnalul Oficial al Uniunii Europene C 2/7

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2015/C 2/04)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

„GLÜCKSTÄDTER MATJES”

Nr. CE: DE-PGI-0005-01112 – 17.5.2013

IGP ( X ) DOP ( )

1. Denumire

„Glückstädter Matjes”

2. Statul membru sau țara terță

Germania

3. Descrierea produsului agricol sau alimentar

3.1. Tip de produs

Clasa 1.7 – Pești, moluște, crustacee proaspete și produse derivate.

3.2. Descrierea produsului căruia i se aplică denumirea de la punctul 1

„Glückstädter Matjes” este un produs din hering (Clupea harengus) în general filetat, dar care poate fi și nefiletat, ușor sărat și care a fost supus unui proces de maturare pe os cu ajutorul enzimelor din organismul peștelui; în mod tradițional, prepararea sa are loc manual. Fileurile au un aspect lucios și sunt de culoare maro-argintie: partea superioară își datorează culoarea argintie pielii, iar fața inferioară are accente roșiatice datorate maturării pe os. În funcție de mărimea și greutatea heringilor utilizați, fileurile cântăresc între 30 și 50 g și au o lungime între 14 și 17 cm. Fileurile de „Glückstädter Matjes” se consumă, în general, reci, iar consistența lor este una catifelată și fragedă; ele au un gust atipic, caracteristic și aromat de pește rece și proaspăt, dar nu de pește crud, fiind și ușor sărate. „Glückstädter Matjes” este prezentat consumatorilor, restaurantelor și comercianților cu amănuntul sub formă de fileuri proaspete și refrigerate. Cu toate acestea, comercianții de pește și proprietarii de restaurante achiziționează „Glückstädter Matjes” și întreg, preferând să îl fileteze ei înșiși.

3.3. Materii prime (numai pentru produsele prelucrate)

„Glückstädter Matjes” este produs exclusiv din hering (Clupea harengus). Heringii utilizați ca materii prime pentru „Matjes” sunt pescuiți în mod tradițional în zonele de pescuit centrale și nordice ale Mării Nordului. Ei sunt congelați rapid imediat după ce au fost capturați.

Heringii sunt pescuiți în perioada cuprinsă între sfârșitul lunii mai și începutul lunii iulie când, ca urmare a ciclului lor natural de viață, prezintă un conținut de grăsime suficient de ridicat pentru a fi prelucrați ca „Matjes”, icrele și/sau lapții nefiind încă vizibili.

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Eviscerarea, maturarea și prelucrarea ulterioară (a acestuia) pentru obținerea de fileuri de „Matjes” trebuie să aibă loc în aria geografică.

3.6. Norme specifice privind felierea, răzuirea, ambalarea etc.

—

3.7. Norme specifice privind etichetarea

—

4. Delimitarea concisă a ariei geografice

Orașul Glückstadt din landul Schleswig-Holstein.

5. Legătura cu aria geografică

5.1. Specificitatea ariei geografice

Glückstadt este un oraș-port situat pe cursul inferior al râului Elba din landul Schleswig-Holstein.

„Glückstädter Matjes” este un produs cu o lungă tradiție. Metoda specifică de producție, care se desfășoară manual (maturare pe os utilizând numai sare și enzimele proprii ale peștelui, eliminarea manuală a pielii și a oaselor și finisarea manuală a fileurilor), face parte din tradiția locală de obținere a „Glückstädter Matjes” și este esențială pentru caracteristicile produsului.

Această tradiție a început în 1893, odată cu începuturile activității de pescuit de hering din Glückstadt. La 15 iulie 1894, prima navă de pescuit hering a orașului, „Tümmler”, s-a întors în port după opt săptămâni pe mare cu 150 de butoaie speciale (Kantjes) de hering la sare (Detjens, Willy: Unserem lieben Professor Detlefsen zum Gedächtnis, în: 64. Jahresbericht der Vereinigung ehemaliger Primaner des Gymnasiums zu Glückstadt von 1887, Glückstadt 1957, p. 4, rândul 52 și urm.). Această tradiție este atestată și de înmânarea, la 21 iunie 1957, a unui butoi mic cu „Glückstädter Matjes” președintelui de atunci al RFG, Theodor Heuss, cu ocazia festivalului „Ziua Matjes” (Matjestag) organizat la Glückstadt pentru a sărbători flota de pescuit de hering a Germaniei (Kaufholz, Heinz: „Ein Fässchen «Glückstädter Matjes» für Heuss”, în: Glückstädter Monatsspiegel, ediția din iunie 2008, p. 15).

Menținerea acestei tehnici artizanale tradiționale în Glückstadt și refuzul producătorilor locali de a apela la o prelucrare mecanică și de a utiliza aditivi de maturare, colorare, aromatizare sau conservare sunt garanții calității deosebite a „Glückstädter Matjes”.

5.2. Specificitatea produsului

„Glückstädter Matjes” se produce manual, exclusiv pe bază de heringi și sare, după îndepărtarea viscerelor, care nu sunt necesare în procesul de maturare enzimatică, și fără a se recurge la aditivi în vederea maturării produsului. Heringii întregi (neeviscerați) sunt capturați în cursul primelor săptămâni ale sezonului anual de pescuit și sunt imediat congelați rapid, lucru care le permite producătorilor locali să îi prelucreze pentru a obține „Glückstädter Matjes” proaspăt pe tot parcursul anului. Heringii sunt decongelați. În timpul eviscerării sau al îndepărtării capului, viscerele sunt eliminate în așa fel încât pancreasul și enzimele sale să rămână în compartimentul gastric și în apendicele piloric. Heringii eviscerați sunt apoi așezați în butoaie doar cu un adaos de sare; enzimele proprii ale peștelui și oasele sunt cele care fac ca heringul să ajungă la maturare și să se transforme în „Matjes”. Oasele se îndepărtează, iar peștii sunt filetați manual. Aroma și consistența acestor fileuri de „Glückstädter Matjes” se disting de cele ale fileurilor de „Matjes” produse la scară industrială și ale altor produse similare. „Glückstädter Matjes” are o aromă tipică, pronunțată, cu o notă distinctă ușor sărată. Fileurile de „Glückstädter Matjes” au o consistență fragedă și fondantă, fără să fie prea moale, precum și accente roșiatice - datorate maturării pe os - pe partea lor inferioară. Fileurile de „Glückstädter Matjes” se consumă în principal în chifle, pe pâine de secară sau ca fel de mâncare principal, cu diverse garnituri și sosuri.

„Glückstädter Matjes” este binecunoscut cel puțin în Germania de Nord, reputația sa deosebită datorându-se originii sale și faptului că este încă produs conform unei tradiții de decenii de obținere a „Glückstädter Matjes” în aria geografică de producție. Acest produs și-a câștigat popularitatea deosebită? ca urmare a festivalului de patru zile cunoscut sub denumirea de Glückstädter Matjeswochen, care are loc în fiecare lună iunie și care a fost inițiat în 1968 de primarul de atunci al orașului Glückstadt, Dr. Manfred Bruhn (Kaufholz, Heinz, op. cit. și„Heringsfang, harte Knochenarbeit”, în: Glückstädter Monatsspiegel, ediția din iunie 2005, p. 7). La ceremonia de deschidere a festivalului participă nu doar vizitatori din Schleswig-Holstein, Hamburg și Saxonia Inferioară, ci și amatori de „Matjes” din alte regiuni ale Germaniei. Concursurile organizate în cadrul Glückstädter Matjeswochen au dat naștere unui număr mare de feluri de mâncare și de rețete pentru prepararea „Glückstädter Matjes”.

„Glückstädter Matjes” este comercializat ca specialitate, în principal în magazinele alimentare din Schleswig-Holstein, Hamburg și Saxonia Inferioară. În ultimul timp, se înregistrează însă tendința ca „Glückstädter Matjes” să fie livrat, pe tot parcursul anului, la tot mai multe restaurante și gospodării private. Marea popularitate și reputația de care se bucură „Glückstädter Matjes” au fost dovedite ca urmare a unui sondaj bazat pe un lot reprezentativ de consumatori, desfășurat în 2008 (Dr. Adriano Profeta: „Gutachten zur Schutzwürdigkeit der Bezeichnung Glückstädter Matjes gemäß der Verordnung (EG) Nr. 510/06 als g.g.A.”, Freising 2008) [Aviz privind protecția denumirii de „Glückstädter Matjes” ca indicație geografică protejată conform Regulamentului (CE) nr. 510/2006, Freising 2008]. Există o legătură puternică între popularitatea orașului Glückstadt și cea a „Glückstädter Matjes”.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Gustul, consistența și aspectul fileurilor de „Glückstädter Matjes” sunt legate de faptul că producătorii din oraș le prelucrează încă manual, conform tradiției. Reputația sa se datorează faptului că „Glückstädter Matjes” nu este produs utilizându-se metode industriale și simplificate de prelucrare și maturare, ceea ce înseamnă că eforturile și timpul depuse pentru obținerea acestui produs sunt (considerabil) mai mari. În plus, orașul Glückstadt și producătorii săi au luat timp de decenii măsuri de popularizare a acestei specialități tradiționale. „Glückstädter Matjes” face parte integrantă din viața culturală a orașului și este un aliment foarte apreciat. Acest produs constituie, prin urmare, un element de bază al tradiției culinare a regiunii și este considerat, pe bună dreptate, o specialitate regională și supraregională.

Trimitere la publicarea caietului de sarcini

[articolul 5 alineatul (7) din Regulamentul (CE) nr. 510/2006 (3)]

https://register.dpma.de/DPMAregister/geo/detail.pdfdownload/40833

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit prin Regulamentul (UE) nr. 1151/2012.

(3) A se vedea nota de subsol 2.